1950 tripantu mu entungey tati Traducción del Nuevo Mundo ñi wünen trokiñ. Fey eluwi ñi feypingeal fillke dungu ta trürümngenon tüfachi Biblia ta kakelu rulpadungungeelchi Biblia mu, 'küme rulpadungungelay' pikeyngün. * Peaiñ chem mew trürümfalngelay tati Traducción del Nuevo Mundo.
Rulpadungungey kuyfike manelfalngechi wirintukun mu. Ñi dewmangeal ti Traducción del Nuevo Mundo gringu kewün mu, ngüneduamngey tati doy kuyfike ka manelfalngechi wirintukun ka ti we pengeelchi chümpolechi lifru ñi mülen ta fantepu mu. Welu, dewmangelu tati King James Version (Versión del Rey Jacobo) 1611 tripantu mu, epe kom ti chümpolechi lifru ngüneduamngelu newe manelfalngelay ka newe kuyfi tuwün-ngelay trürümngelu ti Traducción del Nuevo Mundo mu.
Welukünulay Chaw Ngünechen ñi werkün mu. Tati pu rulpadungufilu ti Traducción del Nuevo Mundo küdawingün ñi küme rulpadunguafiel Chaw Ngünechen ñi werkün dungu, kidu ñi adkünuel (2 Timotew 3:16). Fentren rulpadungukelu püntünentufingün Chaw Ngünechen ñi werkün dungu, fey ñi doyümafiel tati pu che ñi wimtun. Kiñe pengelün dungu, Chaw Ngünechen ñi üy, Jewba, welutukufingün kakelu üytun mu, tüfa ta Ñidol ka Ngünechen.
Rulpadungungey chumngechi ñi elkünungeel ellaka mu. Fentren rulpadungungeelchi Biblia kiñe nütram reke feley, feymu kiñeke mu wirintukungekelay falin-ngechi dungu, kafey wirintukungekey kiduke ñi rakiduam. Welu may, ti Traducción del Nuevo Mundo rulpadungungey chumngechi ñi elkünungeel ellaka mu, welu doyümniengey ñi küme longkontukungeal ka ñi küme kimfalngeal Ngünechen ñi werkün dungu.
Ti Traducción del Nuevo Mundo ñi trürümngenon kakelu rulpadungungeelchi Biblia mu
Koneltukenochi lifru. Tati Iglesia Catolica ka ti Iglesia Ortodoxa tukukefingün Biblia mu kiñeke lifru koneltukenolu tati kanon judiu mu, tüfa ta trapümkülechi lifru koneltulelu Ebrew Wirintukun mu. Ngüneduamfali Biblia ñi feypin: "Ngünechen manelfi tüfeychi pu judiu müten, fey elufi kisu ñi ley dungu" (Romanu 3:1, 2). Feymu ti Traducción del Nuevo Mundo, ka kakelu we rulpadungungeelchi Biblia, kümey ñi nentukünual feychi lifru koneltulenolu Ebrew Wirintukun mu.
Koneltukenochi versikulo. Kiñeke rulpadungukelu wirintukukeyngün kiñeke versikulo ka trokiñ mülekenolu doy kuyfike wirintukun mu, fey wüla püñamtukufingün. Famülke mu, fillke rulpadungungeelchi Biblia ka tati Traducción del Nuevo Mundo mu, wirintukungelay tüfa, fey niefule feychi koneltukenochi versikulo, feypikey: 'tüfa wirikonkülelay chi kuyfike wirintukun mu'. *
Chumngechi rulpadungungey kiñe dungu. Kiñeke mu, rulpadungual kiñe dungun ta kangelu dungun mu newe kimfalkünulay ñi küpa feypifel ti kuyfike wirintukun. Kiñe pengelün, Jesus ñi feypin Matew 5:3 femngechi rulpadungungekey: "Ayüwün niey tati pu pofrelelu püllü mu" (Biblia de Jerusalén, Nácar-Colunga, Reina-Valera ka Torres Amat). Newe kimfalngelay ñi chem pifel ti feypin "pu pofrelelu püllü mu", kuyfi wirintukun rulpadungungelu am kiñe dungun ta kangelu dungun mu. Kiñeke che trokiwkey Jesus ñi feypin mu müley taiñ pofrengeal kam ñom piwkengeal. Welu may, Jesus küpa feypi tati che ayüwküleay kimtukule ñi duamtunieel Chaw Ngünechen ñi kimeltuetew. Tati Traducción del Nuevo Mundo doy küme kimfalkünukey Jesus ñi feypin, femngechi rulpadungukünuy: "Tati pu kimtukunielu ñi duamtunieel Chaw Ngünechen ñi dungu". *
Pu kimke che ñi feypin tati Traducción del Nuevo Mundo mew
8 diciembre küyen 1950 tripantu mu, tati rulpadungukelu ka rume kimlu Biblia mu, Edgar J. Goodspeed, kiñe karta mu wirintukuy tüfa tati Traducción del Nuevo Mundo de las Escrituras Griegas Cristianas: "Ayükefiñ tamün adkünuelchi trokiñche ñi amuldungun küdaw wall Mapu mülelu, ka ayüwmakeenew tamün rulpadungungeelchi Biblia adümfalngelu, kimfalngelu ka newen-ngelu. Tüfa mu pengeli ñi fentren tutengechi kimün, iñche dunguñpeafun tüfa mu".
Tati kimeltufe Allen Wikgren, Universidad de Chicago mu, feypi famülke mew müleyechi rulpadungungeelchi Biblia, tati Traducción del Nuevo Mundo inayentufali, küme kimfalngelu am ñi feypin ka duamkelafi kakelu rulpadungungeelchi Biblia ñi kellu, ka "nieyey fillke tutelkalechi versikulo" (The Interpreter's Bible, trokiñ I, pagina 99).
Kiñe britanico inaduamkelu Biblia Alexander Thomson wirintukuy ti Traducción del Nuevo Mundo de las Escrituras Griegas Cristianas mu: "Küme kimfalngey pu kimke ka adümuwngechi che ñi rulpadungufiel tüfachi Biblia, newentukeyngün ñi küme rulpadunguafiel tañi rüfngechi feypin ti griegu wirintukun ta gringudungun mu" (The Differentiator, abril küyen 1952, pagina 52).
Tati teologo Charles Francis Potter ñi newe ayükenofiel kiñeke rulpadungungeelchi versikulo, welu ka feypi: "Rüfkünu llemay tati pu rulpadungukelu üytungenolu rulpadunguyngün adümuwün mu ka pepiluwün mu tati doy kümeke chümpolechi lifru griegu ka ebrew dungun" (The Faiths Men Live By, pagina 300).
Tati Traducción del Nuevo Mundo, Robert M. McCoy feypi ayünofule rume kiñeke dungu tüfachi küdaw mu, kafey nieyey fillke kümeke dungu, fey femngechi fentepuy tañi dungun: "[Pu Dungukelu Iney Ngen Jewba] tañi rulpadunguelchi Nuevo Testamento pengeli tüfachi trokiñche mu nieyey kimke che pepikawkülelu ñi küme elkünutual adümuwün mu kiñeke trokiñ Biblia mu küdawngelu ñi rulpadungungeal" (Andover Newton Quarterly, enero 1963, pagina 31).
Tati kimeltufe Samuel MacLean Gilmour ayülafuy rume chumngechi ñi rulpadungungeel kiñeke versikulo tati Traducción del Nuevo Mundo mu, ngüneduami tati pu rulpadungukelu "küme kimkefuyngün ti griegu kewün dungu" (Andover Newton Quarterly, septiembre 1966, pagina 26).
Kiñe trokiñ ti Traducción del Nuevo Mundo koneltuley kiñe rulpadungungeelchi Biblia kiñentrürkülelu Griego Wirin Chillka engu (Kingdom Interlinear Translation of the Greek Scriptures), tati kimeltufe Thomas N. Winter wirintukuy tüfa mu: "Tati pu üytungenochi rulpadungukelu ñi femel adümfalngey famülke mu ka welulkakelay ka manelfalngey (The Classical Journal, abril-mayo 1974, pagina 376).
1989 tripantu mu, tati kimeltufe Benjamin Kedar Israel mu tuwlu adümfilu ti ebrew kewün feypi: "Petu inaduamkelu tati Ebrew Biblia ka tañi rulpadungungeelchi trokiñ, fillke rupa ngüneduamkefiñ tati gringu rulpadungungeelchi Traducción del Nuevo Mundo pingelu. Femün mu tüfa, ngüneduamken pu rulpadungufilu tüfachi Biblia ñi küdawün rüf piwke mu ñi doy küme longkontukual tati wirikonkülelu ellaka mu".
Jason David BeDuhn kimeltukelu religion ñi chillkatun, inaduami aylla rulpadungungeelchi Biblia gringu kewün mu küme kimniengekelu, ka wirintukuy: "Tati Traducción del Nuevo Mundo doy manelfalngey ta kakelu rulpadungungeelchi Biblia inaduamngelu mu". Epe kom che ka fentren inaduamkelu Biblia feypikefuy tati pu rulpadungukelu ñi feyentun mu trürlay kakelu Biblia mu, welu ti kimeltufe BeDuhn feypi: "Tüfachi Biblia rulpadungungey chumngechi ñi elkünungeel kuyfike wirintukun ka tati pu wentru wirintukulu ti Nuevo Testamento, feymu doy manelfalngey ka trürlay kakelu Biblia mu" (Truth in Translation, pagina 163 ka 165).
^ parr. 2 2013 tripantu mu entungey tati wiño inaduamngeelchi Traducción del Nuevo Mundo gringudungun mu. Tüfachi trokiñ mu nütramkalayaiñ tüfachi wiño inaduamngeelchi Biblia mu.
^ parr. 8 Pengelün dungu, kiñe evangeliko Biblia Nueva Versión Internacional ka ti rulpadungungeelchi katoliko Biblia de Jerusalén pingelu. Tüfa tati versikulo püñamtukungelu: Matew 17:21; 18:11; 23:14; Marku 7:16; 9:44, 46; 11:26; 15:28; Luka 17:36; 23:17; Juan 5:4; Hecho 8:37; 15:34; 24:7; 28:29, ka Romanu 16:24. Tati rulpadungungeelchi Biblia Reina-Valera ka Torres Amat 1 Juan 5:7, 8 mu wirintukungey kiñe trokiñ ñi kelluntukuafiel ti Trinidad, welu fentren tripantu rupalu wüla ñi wirintukungeel ta Biblia püñamtukungey tüfachi trokiñ.